Document ID: /roh_data/filtered/fineweb-2-filterrobots_roh.jsonl.gz/26106

Avant 50 onns, durant in di da december da fradaglia, eran sa rimnads indigens e politichers per inaugurar il tunnel da 6'600 meters – quella giada il pli grond tunnel da las Alps. Las speranzas eran grondas. Ils indigens spetgavan in grond svilup per lur regiuns. 50 onns pli tard è la bilantscha main positiva: Il tunnel n'ha betg purtà blers avantatgs, mabain oravant tut bler traffic a las regiuns Moesano e Valragn.
La festa dals blers pleds
Tuttina èsi vegnì fatg festa 50 onns pli tard: Ad ina saira da december, puspè da fradaglia, èn sa rimnads indigens, politichers ed istorichers per far ensemen festa per il 50avel dal tunnel.
Igl è vegni chantà e mangià ed er discussiunà: Ad ina discussiun da podium han politichers indigens debattà da las speranzas e trumpadas che l'istorgia dal tunnel da San Bernardino ha purtà. Ultra dad els ha ina deschina da persunas da la politica, dal turissem u da la branscha da construcziun fatg in pled.
Nagin tunnel senza morts e ferids
Durant la saira èn er vegnidas svegliadas regurdientschas dals miniers e lavurers dal tunnel. Il tunnel da 6'600 meters ha custà la vita ad indesch umens. 1'000 umens èn vegnids ferids durant las lavurs.
RTR Telesguard 17:40